钦定古今图书集成/明伦汇编/氏族典/第377卷 > 《凌迪知万姓统谱》 > 孔愉
## 钦定古今图书集成/明伦汇编/氏族典/第377卷 > 《凌迪知万姓统谱》 > 孔愉

按《晋书孔愉传》，“愉字敬康，会稽山阴人。其先世居梁
国。曾祖潜，汉末避地会稽，因家焉。愉年十三而孤，养
祖母以孝闻。与同郡张茂字伟康，丁潭字世康齐名，
时号会稽三康。吴平，迁于洛。惠帝末，还会稽，入新安
山中，改姓孙氏。建兴初，为丞相掾，仍除驸马都尉，参
丞相军事。以讨华轶功，封馀不亭侯。愉尝行经馀不”
亭，见笼龟者，买而放之溪中，龟中流左顾者数四，及
是铸侯印而印龟左顾，三铸如初。印工以告，愉乃悟，
遂佩焉。出为司徒左长史，累拜御史中丞，迁左仆射，
出为镇军将军、会稽内史，加散骑常侍。在郡三年，乃
营山阴湖南侯山下数亩地为宅，草屋数间，便弃官
居之。送资数百万，悉无所取。年七十五，咸康八年卒，
赠车骑将军、开府仪同三司，谥贞。三子：訚、汪、安国。